นายกรัฐมนตรี เผย ครม.เห็นชอบฉีดวัคซีนโควิดเป็นวาระแห่งชาติ ย้ำปลอดภัย เชิญชวนประชาชนฉีด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงหลังประชุมคณะรัฐมนตรี หรือ ครม.ว่า ตนเองได้เสนอให้การฉีดวัคซีนเป็นวาระแห่งชาติ เพื่อดำเนินการอย่างครบวงจร ทั้งการจัดหา การกระจาย เพื่อเร่งสร้างภูมิคุ้มกันหมู่ให้ประเทศ ประเทศจึงจะเดินหน้าต่อไปได้ ซึ่งสามารถฉีดวัคซีนให้ประชาชนไปแล้วเกือบ 2 ล้านโดส จึงเชิญชวนประชาชนให้มาฉีดวัคซีนให้มากที่สุด ยืนยันวัคซีนที่รัฐบาลนำเข้าชนิดผ่านการตรวจสอบคุณภาพและความปลอดภัย และทั้ง 2 ยี่ห้อก็ฉีดแพร่หลายไปทั่วโลก มีผู้คนฉีดไปแล้วหลายสิบล้านคน ผู้นำหลายประเทศก็ฉีด ตนเอง รัฐมนตรี และ ส.ส.ทั้งฝ่ายรัฐบาลและฝ่ายค้านก็ฉีด ไม่มีผลข้างเคียงใดๆ โดยวัคซีนทุกชนิดลดอาการป่วยรุนแรงและป้องกันการเสียชีวิตได้เกือบ 100% ส่วนผลข้างเคียงมีน้อยมาก พร้อมย้ำว่ารัฐบาลจะสามารถจัดหาวัคซีนมาให้ประชาชนในประเทศได้ทุกคนอย่างแน่นอนและจะไม่หยุดการจัดหาเพิ่มเติมเพื่อสำรองใช้ อีกทั้งไทยจะเป็นประเทศเดียวในอาเซียน ที่เป็นศูนย์กลางในการผลิตวัคซีนโควิด-19 ของแอสตร้าเซนเนกา ซึ่งจะสร้างความมั่นคงและยั่งยืนในต่อสู้กับไวรัสในระยะยาวนายกรัฐมนตรี ยังชื่นชมจังหวัดลำปาง ที่มีประชาชนลงทะเบียนจองคิวฉีดวัคซีนผ่านหมอพร้อมจำนวนมากกว่า 2 แสนคน ถือว่ามีความตื่นตัวอย่างดีเยี่ยม โดยขอให้ทุกจังหวัดเร่งดำเนินการในเรื่องนี้ เพื่อให้ประชาชนลงทะเบียนฉีดวัคซีนให้มากที่สุด